钦定古今图书集成/理学汇编/字学典/第078卷 > 王氏法书苑 > 《新驿记》前人
## 钦定古今图书集成/理学汇编/字学典/第078卷 > 王氏法书苑 > 《新驿记》前人

《新驿记》，唐秘书少监李阳冰书。阳冰在唐以篆学名
世，自秦世李斯后，号能书者，不得伯仲间见也。今世
壮碑巨碣尚多有之，其诣绝处，更无蹊辙可索。碑阴
有颂，谓“斯去千载，冰生唐时。冰今又去，后来者谁？后
千年有人，吾不得知之。后千年无人，当尽于斯。”呜呼！
郡人为吾宝之。昔欧阳文忠公尝疑唐相贾耽为之，
盖耽喜阳冰书，尝为序。其说《文字原》：耽后又为滑州
刺史，其为刻此，或可信也。余考其言，盖舒元舆所为
《玉著篆志》，谓斯去千载，冰复去矣，谁能得也，当尽于
斯。呜呼！主人则与今碑阴或异，盖后人因其文时有
改定，以合此记，不足怪也。虽然，阳冰篆字，其甚工处
不尽于此，而刻《元舆颂》者，独见此碑尔。元舆又谓“《阳
冰》，其格峻，其力猛，其功备，光大于秦”，斯信矣，则亦屡
进而不止也。